Publiek kan menings gee oor rassisme, haat teenoor minderheidsgroepeFoto: Facebook. AfriForum gaan ’n internasionale verslag uitreik waarin die toename van rassisme en haat teenoor Suid-Afrikaanse minderheidsgroepe, veral witmense en Afrikaners, toegelig word. Ernst Roets, adjunk uitvoerende hoof van AfriForum, het Maandag gesê die publiek word genooi om menings ter insae te gee en klagtes onder die burgerregte-organisasie se aandag te bring. Die verslag sal gedurende die eerste helfte van 2016 tydens ’n konferensie vrygestel en ook internasionaal onder navorsingsinstellings en meningsvormers versprei word. “Die verslag sal onder meer verwys na ’n reeks voorvalle die afgelope twee jaar waarin growwe dubbele standaarde in die rassedebat gepleeg word, veral met betrekking tot jongmense wat in die nuwe Suid-Afrika grootgeword het,” het Roets gesê. Roets het gesê dat die rassedebat in Suid-Afrika só skeefgetrek is dat dit nie meer op rasionele argumente gegrond is nie. “In sekere gevalle word die debat heeltemal absurd. Die gevolg daarvan is dat minderheidsgroepe tot die gevolgtrekking kom dat hulle die debat nie ernstig kan opneem nie. Dit is óók nadelig vir die debat, aangesien openhartige gesprekvoering waarin alle rolspelers se menings ernstig opgeneem word nou broodnodig is.” Volgens Roets is die onlangse geval waartydens twee vrouestudente aan die Universiteit van Stellenbosch (US) hulself klaarblyklik vir ’n studentepartytjie pers geverf en met blinkertjies besprinkel het om soos ruimtewesens te lyk, ŉ voorbeeld van talle gevalle wat in die verslag toegelig sal word. “Dié studente word nou dissiplinêr ondersoek omdat die verf ‘te donker’ was en dit op sekere foto’s soos swart verf gelyk het, wat kwansuis rassisties is.” Ander voorbeelde wat ter sprake kom, sluit in die sing van haatliedere om mense op te sweep, moordaanhitsing op sosiale media, rassistiese opmerkings deur regeringsleiers en bewerings dat dit onmoontlik is vir swartmense om rassisties op te tree. Mense wat ŉ bydrae wil lewer, kan hul menings en insae na [email protected] e-pos.